ยืดเวลาภาษีจ่ายทางเน็ตได้ถึง8เม.ย.
สรรพากร ยืดเวลายื่นภาษีผ่านอินเทอร์เน็ตได้ถึงวันที่8 เม.ย.นี้
23 มี.ค. 2555

สรรพากร ยืดเวลายื่นภาษีผ่านอินเทอร์เน็ตได้ถึงวันที่8 เม.ย.นี้ 
นางจิตรมณี สุวรรณพูล รองอธิบดีกรมสรรพากร เปิดเผยว่าเพื่อเป็นการอำนวยความสะดวกให้ประชาชนที่ยื่นภาษีผ่านทางอินเทอร์เน็ต ทางกรมขยายเวลายื่นภาษีจนถึงวันที่ 8 เม.ย.นี้ หากยื่นด้วยตนเองจะเปิดรับถึงกำหนดเดิม คือ วันที่ 2 เม.ย. 
นางจิตรมณี กล่าวว่า การยื่นภาษีเงินได้บุคคลธรรมดาที่สิ้นสุดการยื่นแบบวันที่ 2 เม.ย. 2555 มีผู้เสียภาษียื่นแบบเข้ามาแล้วกว่า 5 ล้านราย ซึ่งกรมสรรพากรส่งคืนภาษีแล้วประมาณ 5,780 ล้านบาท คาดว่าปีนี้สามารถคืนภาษีได้ทั้งหมดภายในเดือน มิ.ย.นี้ 
ด้านนายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า มีแนวคิดต่ออายุการให้สิทธิประโยชน์ทางภาษี สำหรับผู้ที่ซื้อกองทุนรวมหุ้นระยะยาว หรือแอลทีเอฟ ที่จะครบกำหนดในปี 2559 ออกไปไม่มีกำหนด โดยยืนยันว่าไม่ใช่การให้ประโยชน์คนรวย แต่เป็นการส่งเสริมการออมให้คนทุกระดับ 
ผู้ที่ซื้อแอลทีเอฟสามารถนำไปหักลดภาษีได้ 15% ของเงินได้ หรือไม่เกิน 5 แสนบาท รวมทั้งให้กรมสรรพากรทบทวนการหักลดหย่อนภาษีสำหรับการบริจาค หากไม่ได้ใช้ประโยชน์อย่างเต็มที่จะยกเลิก